Det amerikanske handelsfenomenet Black Friday ser virkelig ut til å ha fått fotfeste i Norge. Mange sto i kø i flere timer i morges utenfor Norwegian Outlet for å sikre seg noen kupp.

Øker årlig

I fjor handlet vi for 3,3 milliarder kroner bare på Black Friday, ifølge Virke. Det er nesten det dobbelte av en vanlig dag i november i gjennomsnitt. I år anslår de at vi vil handle for mer – 3,4 milliarder.

Black Friday skjøt for alvor fart i 2014 og 2015 med godt over 50 prosent økning i omsetning, ifølge Virke. I fjor var økningen på i overkant av ti prosent.